《桃源吟》
明代·吴琏

清世桃源卧闲叟，数把尘衣上山抖。清风明月满洞岩，野草幽花遍林薮。

于四时美景良辰，邀几个良朋好友。临清风诗几首，对明月酒数斗。

见幽花采盈手，踏野草足不蹂。軥辀林外数声啼，麋鹿山前几回走。

吟复吟，吟成纸上风雷吼。饮复饮，饮后衣裳绝尘垢。

大笑数声天下闻，闻者或讪亦或嗔。一笑石榴开口频，一笑老蚌徒含珍。

一笑石季伦，倘来富贵终杀身，杀身因溺坠楼人。

一笑李斯欲固秦，焚书坑士愚黎民，东门黄犬空狺狺。

一笑吴竹庐，不肯少屈以自伸，五十弃官归隐沦。

一生忠悃无地陈，治具满怀空自春。

作者简介：吴琏，字美中。南海人。明宪宗成化二十年（一四八四）进士。授直隶含山知县。值年荒，多方赈救，作粥糜以饷流移，前后所活盈万。政暇，授生徒以《周易》。逾年，以忧去任。起后知进贤县，以守正不合，引疾归。卒年八十馀。著有《竹庐诗集》。清道光《广东通志》卷二七六有传。吴琏诗，以嘉靖九年南海吴氏家刊本《竹庐诗集》为底本。